د ټرمپ مهاجرتي فرمان؛ "امریکا باید امن او خوندي ووسي"
د امریکا سترې محکمې د پنځو اکثریت مسلمانو هېوادونو د اتباعو پر راتګ د محدودیتونو د لګولو لپاره د ولسمشر ډونالډ ټرمپ تګلاره تائیده کړه.
قاضي القضات جان رابرټس او د هغه څلورو محافظه کاره همکارانو د سې شنبې په ورځ [جون ۲۶] د فرمان د تائید پر وخت وویل چې ولسمشر ددې واک لري چې د امریکا ملي امنیت ته په پام د بهرنیو هېوادونو د اتباعو پر راتګ محدودیتونه ولګوي. د ولسمشر ټرمپ د فرمان د بشپړ پلي کېدا لپاره د محکمې تازه فیصلې هغه قانوني جنجال چې د شپاړلسو میاشتو راپدې خوا روان و، رسماً پای ته ورساوه. د قاضیانو ددغه حکم پر ضد خلکو پرون د سترې محکمې د ودانۍ پر وړاندې لاریون وکړ. لاریون کوونکو په یوه غږ د ایران، لېبیا، سومالیا، سوریې او یمن د هېوادونو پر اتباعو د مسافرتي محدودیتونو د طرحې د تائید په خاطر د سترې محکمې فیصله وغندله. خو ولسمشر ټرمپ د کانګرس له غړو سره په سپنې مانۍ کې د کتنې پر مهال له قضائیه قوې څخه مننه وکړه. هغه وویل چې هېواد یې باید امن او خوندي ووسي: "موږ باید امریکا ته د راتلونکو خلکو ارزونه یقیني کړو." ولسمشر ډونالډ ټرمپ په ۲۰۱۶ کال کې اقتدار ته په رسېدو، سملاسي د یوه اجرائیوي فرمان په ترڅ کې د ځېنو هېوادونو د اتباعو پر راتګ محدودیتونه ولګول. منتقدین او مخالفین مسافرتي محدودیتونه د مسلمانو پر ضد تبعیض ګڼي. د امریکا د اسلامي اړیکو د شورا اجرائیوي مشر، نهاد اواد یوې خبرې غونډې ته ویلي چې مسلمانان به د امریکا له ولس سره په ګډه ددغې د ستونزې پر اوارولو کار وکړي. هغه زیاته کړې چې "ولس د سیاسي ذکاوت، سیاسي تدبیر، او بدلون لپاره د ارادې له لارې وروستۍ خبره کوي."